בבית"ר ירושלים נושמים לרווחה. בסוף השבוע התקבל במועדון פקס מאופ"א, בו הבהירו לקבוצה כי זכיה עתידית בתואר האליפות בישראל ישאיר אותה באותו דירוג לקראת מוקדמות ליגת האלופות והיא תתחיל את השתתפותה מסיבוב ב', כמו בעונה הקודמת ולא מוקדם יותר.
בבית"ר היה חשש כי עקב ההישגים הדלים של הקבוצות הישראליות באירופה העונה, היא תאלץ להתחיל את משחקי המוקדמות מספר שבועות מוקדם מהצפוי וכך היתה נפגעת כל תכנית האימונים המתוכננת לקיץ.
בבית"ר בונים על הכנה ברמה אירופאית, שתכלול משחקי אימון רבים ושני מחנות אימון, הכל על מנת להכין את הקבוצה לדבר האמיתי - הגעה לליגת האלופות.
בקבוצה מתייחסים בשיא הרצינות למשחק מחר בטדי נגד מכבי פ"ת. השחקנים מפרגנים ליריבה מאם המושבות ומזכירים את משחקי העבר הקרוב בין הקבוצות שהיו קשים לבית"ר.
בצוות המקצועי של הקבוצה ישנה כוונה לתת יותר דקות משחק לשחקנים הצעירים ובראשם לחלוץ חן עזריאל.
שמעון גרשון, שעדיין לא כשיר במאת האחוזים, ימשיך על הספסל ובעמדת הבלם ישחק תומר בן יוסף.